C 504/48

Vienotais dokuments, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauce uz produkta specifikācijas publikāciju attiecībā uz nosaukumu vīna nozarē: vienotā dokumenta un atsauces publicēšana

(2021/C 504/21)

Šī publikācija dod tiesības divu mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

VIENOTAIS DOKUMENTS

“BOLANDIN”

PDO-ES-N1876

Pieteikuma iesniegšanas datums: 2014. gada 3. jūlijā.

1. Reģistrējamais(-ie) nosaukums(-i)

Bolandin

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

16. Pārgatavu vīnogu vīns

4. Vīna(-u) apraksts

Sarkanvīni

— Izskats: vīniem jābūt vismaz piesātinātai krāsai. Tonis: sarkana krāsa ar violetām (jaunvīni) līdz ķieģeļsarkanām (nogatavināti vīni) nokrāsām.

— Smarža: vīniem jāsmaržo pēc melnajām un sarkanajām ogām, un aromātam jābūt vismaz ļoti intensīvam. Nogatavinātu vīnu smaržas buķetē ietilpst arī garšvielu un grauzdējuma notis.

— Degustēšanas posms: vīniem jābūt vismaz pilnmiesīgiem; labi sabalansētiem; ar ilgnoturīgu pēcgaršu; ar labi sabalansētu skābumu; ar mucas piegaršām (apdedzinājuma un/vai grauzdējuma notis).

Gaistošais skābums:

≤0,65 g/l etiķskābes (jaunvīni);

≤0,85 g/l etiķskābes (nogatavināti vīni).

Ja robežvērtības nav norādītas, jāievēro piemērojamie ES tiesību akti.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,5 Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru) 130

Baltvīni

— Izskats: dzeltena krāsa; jaunvīniem salmu krāsa, mucās raudzētiem un/vai nogatavinātiem vīniem — zeltaina krāsa; dzidrs un mirdzošs.

— Smarža: vīniem jābūt vismaz ļoti intensīvai, augļainai smaržai ar tropu augļu notīm; nogatavinātiem vīniem ir pikants aromāts.

— Degustēšanas posms: vīniem jābūt vismaz vidēji miesīgiem; svaigiem un augļainiem; gan jaunvīni, gan nogatavināti vīni ir labi sabalansēti.

Gaistošais skābums:

≤0,65 g/l etiķskābes (jaunvīni);

≤0,85 g/l etiķskābes (nogatavināti vīni).

Ja robežvērtības nav norādītas, jāievēro piemērojamie ES tiesību akti.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,5 Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru) 170

Pārgatavu vīnogu baltvīni

— Izskats: spilgta, tīra un spīdīga dzelteni zeltaina krāsa.

— Smarža: vīniem jābūt vismaz ļoti intensīvai smaržai, medus, nogatavojušos cidoniju un vīģu aromātam; smarža ir ļoti augļaina.

— Degustēšanas posms: vīniem jābūt vismaz vidēji miesīgiem, sabalansētiem un eļļainiem; ar ilgnoturīgu pēcgaršu.

Gaistošais skābums:

≤0,74 g/l etiķskābes (jaunvīni);

≤0,85 g/l etiķskābes (nogatavināti vīni);

≤0,72 g/l + 0,06 g/l etiķskābes uz katru dabiskās spirta tilpumkoncentrācijas grādu, kas pārsniedz 10 %, — vīniem, kas pagatavoti no pelēkās puves skartām vīnogām.

Ja robežvērtības nav norādītas, jāievēro piemērojamie ES tiesību akti.

Piezīme: tā kā cukuru saturs ir lielāks par 5 g/l, šo pārgatavu vīnogu baltvīnu sēra dioksīda saturs var būt līdz 250 mg/l.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,5 Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru) 250

5. Vīndarības metodes

a. Galvenās vīndarības metodes

Īpašā vīndarības metode

Nogatavināšanas procesu nekādā ziņā nevar uzskatīt par sākušos pirms vīnogu novākšanas gada 1. oktobra.

Audzēšanas metode

Stādījumu biezība “Bolandin” vīndārzos nav mazāka par 2 400 vīnogulājiem uz hektāru.

b. Maksimālais ražas iznākums no hektāra

“Cabernet Sauvignon”, “Tempranillo” un “Merlot”

7 500 kilogrami vīnogu no hektāra

52 hektolitri no hektāra

“Sauvignon Blanc” un “Chardonnay”

7 400 kilogrami vīnogu no hektāra

48 hektolitri no hektāra

“Syrah”

7 300 kilogramu vīnogu no hektāra

51 hektolitrs no hektāra

“Moscatel de grano menudo” (mazogu muskats)

7 200 kilogrami vīnogu no hektāra

28 hektolitri no hektāra

6. Noteiktais ģeogrāfiskais apgabals

Noteiktais “Bolandin” apgabals atrodas pašvaldības Ablitas teritorijā (Navarras [Navarre] autonomajā apgabalā) un sastāv no šādiem kadastrā reģistrētiem zemesgabaliem:

5. poligons: 1 658. zemesgabals;

5. poligons: 1 659. zemesgabals;

5. poligons: 1 660. zemesgabals;

5. poligons: 1 661. zemesgabals;

5. poligons: 1 662. zemesgabals;

5. poligons: 1 663. zemesgabals;

5. poligons: 1 884. zemesgabals;

5. poligons: 1 885. zemesgabals un A (daļēji), E, F, G un H lauks.

7. Galvenā(-ās) vīna vīnogu šķirne(-es)

“CABERNET SAUVIGNON”

“CHARDONNAY”

“MERLOT”

“MOSCATEL DE GRANO MENUDO” (MAZOGU MUSKATS)

“SAUVIGNON BLANC”

“SYRAH”

“TEMPRANILLO”

8. Saiknes apraksts

Apkārtne (dabas faktori)

Par “Bolandin” sauc vēsturisku vietu, kas atrodas pašvaldības Ablitas teritorijā (Navarrā) un ir atzīmēta Navarras kadastrālajā reģistrā un Spānijas Nacionālā ģeogrāfijas institūta izdotajās valsts kartēs. “Bolandin” teritorija ir aptuveni 170 hektāru liela. Par “Bolandin” sauc arī triangulācijas punktu, kas atrodas noteiktajā apgabalā.

Dažos dokumentos vārds “Bolandin” sākas ar V, jo Navarrā ir divas oficiālās valodas — kastīliešu valoda (tajā šis vārds sākas ar V un ir ar akcentu) un basku valoda (tajā šis vārds sākas ar B un ir bez akcenta). Basku valodā nav ne akcentu, ne burta V.

Pamatojoties uz apsekojumiem un testiem, ko veikusi Larjohas Universitātes Lauksaimniecības un pārtikas departamenta Vīnkopības katedra, apgabala robežas ir noteiktas atbilstoši šādiem dabas faktoriem: augsne, topogrāfija un klimats.

Augsne un topogrāfija

Noteiktais apgabals ietver nelielu plato “Bolandin” teritorijas augstākajā daļā un tā nogāzes, kas stiepjas lejup līdz līdzenumam dienvidaustrumu–dienvidrietumu pusē. Tas pilnīgi atšķiras no apkārtējās teritorijas pēc augstuma virs jūras līmeņa, krituma, vērsuma un augšņu tipiem.

Plakankalnes augšdaļa (kur atrodas vīna darītava) sastāv no kontinentālā terciāra perioda Aragonijas stāva sarkanajiem māliem. Zem kraujas, kas ieskauj terašu atliekas, ir plaša nogāze, kas ar nelielu 5 % kritumu stiepjas uz dienvidrietumiem. Tieši tur atrodas vairums vīndārzu. Nogāzes sastāv no grants, smiltīm un māla, kas pieder pie kvartāra perioda trešā pleistocēna stāva.

Aiz “Bolandin” teritorijas robežām reljefs ir pamatā līdzens, un to veido lielākoties lēzenas nogulumu nogāzes, kas pieder pie kvartāra perioda otrā pleistocēna stāva, t. i., to veidojošie materiāli ir jaunāki nekā “Bolandin” teritorijā.

Tā augstums ir aptuveni 324–369 metri virs jūras līmeņa, t. i., tas ir ievērojami zemāks nekā ACVN “Navarra” ģeogrāfiskais apgabals (400–500 m v. j. l.).

Klimats

“Bolandin” teritorija atrodas nogāzē, kas vērsta uz dienvidiem, tāpēc šajā zemesgabalā valda unikāls mezoklimats un tas saņem daudz saules gaismas.

Vidējais nokrišņu daudzums pēdējās 7–12 sezonās ir bijis 354–379 mm gadā, kas ir ļoti maz salīdzinājumā ar ACVN “Navarra” ģeogrāfiskā apgabala vidējo rādītāju (450–700 mm).

Vēl viens izšķirīgs faktors ir vējš; 70 % dienu valda ziemeļrietumu vējš Cierzo. Tas ir ļoti sauss vējš, kas kavē visu veidu slimību attīstību.

Noteiktajam apgabalam nākas piedzīvot augstāku temperatūru un mazāku lietus daudzumu nekā vidēji ACVN “Navarra” ģeogrāfiskajā apgabalā. Šajā apgabalā valda ekstrēms kontinentālais klimats, kurā jūtama Vidusjūras ietekme. Gadalaiki ir diezgan izteikti — aukstas ziemas, silti, gandrīz nemanāmi pavasari un rudeņi un ļoti karstas, garas un sausas vasaras. Šī īpatnība ļoti ietekmē temperatūras amplitūdu un nokrišņu daudzumu.

Augstākā temperatūra vasarā ir ļoti augsta (vairāk par 35 oC), un šajā apgabalā ļoti bieži tiek reģistrēta augstākā temperatūra visā Navarrā un Ebro ielejā. Zemākā temperatūra decembrī un janvārī ir ļoti zema — no –6 līdz –8 oC. Gada vidējā temperatūra ir vairāk nekā par 1 oC augstāka nekā ACVN “Navarra” ģeogrāfiskajā apgabalā.

Cilvēkfaktori

Vīnogulāji jau gadsimtiem ilgi ir bijuši viena no svarīgākajām “Bolandin” teritorijas kultūrām. Agrāk šo apgabalu apūdeņoja no Lodosas [Lodosa] kanāla ar sūkņiem. Apūdeņotajā teritorijā lielākoties atradās vīndārzi ar gadsimtiem veciem vīnogulājiem, no kuru ogām ražoja izcilas kvalitātes vīnu, ko pildīja pudelēs un tirgoja ar nosaukumu “Bolandin”.

Mūsdienās, lai iegūtu vislabākās izejvielas, vīnogulāju kopšanas metožu eksperti atkarībā no klimata un gada pieauguma izvēlas vislabākās iespējas (izvēlas augu materiālu, pieņem lēmumus par apūdeņošanu, lapotnes koriģēšanu, ražas ierobežošanu, barības vielu nodrošinājumu un vīnogulāju aizsardzības līdzekļiem). Eksperti ik gadu ieplāno dažādas īpašas darbības, piemēram, ķekaru retināšanu ražas kontrolēšanas nolūkā un lapu noņemšanu tajā pusē, kur no rītiem ķekarus apspīd saule, jo tas uzlabo nogatavošanās procesu. Vakara saules pusē lapas nenoņem, jo citādi vīnogas varētu apdegt. Šī prakse arī palīdz novērst slimību izplatīšanos, jo uzlabo gaisa cirkulāciju ap ķekariem.

Tā kā nokrišņu daudzums un relatīvais gaisa mitrums ir ļoti zemi un augsne ir ļoti sausa, un ir pieejams apūdeņošanas rezervuārs, un ir iespējas kontrolēt apūdeņošanu, var tieši ietekmēt vīnogu nogatavošanās procesu, panākt optimālu līmeni un nodrošināt, ka augi aug un ražo pēc iespējas labāk. Lai iegūtu labi nogatavojušās vīnogas ar labi sabalansētu sastāvu, apūdeņošanu kontrolē ļoti rūpīgi, vairāk domājot par kvalitāti nekā kvantitāti.

Vīna apraksts

Sīkāka informācija par produktu: produkta kvalitāte vai īpašības, kas ir saistītas lielā mērā vai tikai ar tā ģeogrāfisko vidi.

Tālāk aprakstītas vīnu būtiskās īpašības, kas balstītas uz augu fizioloģiskajām norisēm, kuras izraisa klimatiskie apstākļi.

Sarkanvīni — piesātinātākas krāsas, ar augstāku kopējo polifenolu un sausnas saturu; ar augstu polimerizācijas, brieduma, izsmalcinātības pakāpi un maigiem tanīniem; ar pilnmiesīgu garšu, nav savelkoši, ir bagātīgi.

Vidēji augsta spirta koncentrācija.

Labi sabalansēts skābums, kas nekad nav pārāk liels. Ābolskābes saturs ir īpaši mazs, jo vasaras augstās temperatūras ietekmē organiskās skābes sadeg. Tāpēc vīniem nekad nav asa skābuma.

Ļoti maz pirazīna grupas aromātisko savienojumu. No “Syrah”, “Merlot” un “Cabernet” šķirnes vīnogām pagatavotie vīni ir augļaināki nekā citi, jo aromāti līdzinās vairāk augļiem nekā zaļiem augiem.

Ļoti labi attīstījušies fenolu savienojumi, kas mazina vīnu skābekļtieksmi, un tādējādi nerodas reducētā sēra aromāti. Iegūtie vīni ir ļoti aromātiski un izteiksmīgi.

Augstās polifenolu koncentrācijas dēļ nogatavināšana un oksidēšanās ir lēna, tāpēc vīnu glabāšanas laiks ir ilgs un tie labi nogatavinās.

Līdzās īpašībām, ko veidojis klimats, sarkanvīniem ir vēl citas īpatnības, kas veidojušās noteiktā apgabala augsnes un topogrāfijas ietekmē:

— vīni ir labi sabalansēti, ar labu spirta un lielu polifenolu saturu,

— šķirnes ar ilgu veģetācijas periodu, piemēram, “Cabernet Sauvignon”, ir labi pielāgojušās šai videi; tāpēc cietās daļas var pilnīgi nobriest un var iegūt vīnus ar lielu polifenolu saturu,

— labs skābuma līmenis, kā dēļ vīni pēc iepildīšanas pudelēs labi nogatavinās un ir ilgi glabājami,

— vīniem ir ļoti labi attīstījies, intensīvs aromāts, kurā jūtamas svaigu augļu notis.

Baltvīni: arī šo vīnogulāju fizioloģiskās norises ģeogrāfiskās vides ietekmē ir tādas pašas, tāpēc baltvīniem ir sabalansēts skābums un vidēji augsta spirta koncentrācija; tā kā ogas sasniedz optimālu gatavības pakāpi fenolu ziņā, vīniem ir intensīvs, izteiksmīgs, pietiekami bagātīgs un labi strukturēts aromāts, kas laika gaitā saglabājas svaigs.

Pārgatavu vīnogu baltvīni: arī šajā gadījumā par noteiktām vīnu īpašībām, tādām kā sabalansēts skābums, labs kopējais spirta saturs, intensīvs augļainums, pilnmiesīgums un mirdzoši zeltainā krāsa, jāpateicas ģeogrāfiskajai videi.

Saikne

Cēloniskā saikne starp ģeogrāfisko apgabalu un produkta īpašībām

“Bolandin” vīnus no citiem atšķir noteiktā apgabala dabas apstākļi un cilvēkfaktors, kas izpaužas tādu kultūraugu šķirņu, audzēšanas prakses un tipa izvēlē, kuri ir vislabāk piemēroti šiem dabas apstākļiem.

Šiem dabas faktoriem mijiedarbojoties ar cilvēku zinātību, var iegūt unikālu, īpatnēju produktu, kam ir sava īpaša identitāte, kura to atšķir no citiem vīniem.

Tas, ka noteiktais apgabals atrodas Navarras reģiona pašos dienvidos, ļoti ietekmē tā klimatu — aktīvās temperatūras summa un maksimālā temperatūra ir visaugstākā visā reģionā. Šo ietekmi vēl vairāk palielina tas, ka noteiktajam apgabalam ir uz dienvidiem vērstas nogāzes, tāpēc noteiktā apgabala vīndārzos lokāli temperatūra ir daudz augstāka un relatīvais mitrums ir ļoti zems.

Arī nokrišņu daudzums noteiktajā apgabalā ir vismazākais visā reģionā, un tam ir šādi iemesli:

— ja lietus nāk no dienvidiem, Fēna efekta dēļ lietus nolīst Monkajo [Moncayo] kalnu dienvidu pusē un nesasniedz šo kalnu ziemeļu ieleju, kur atrodas “Bolandin” noteiktais apgabals,

— ja lietus nāk no ziemeļiem, Ebro upes tuvuma ietekmes dēļ tas nesasniedz upes dienvidu pusi, kur atrodas noteiktais apgabals. Šo efektu pastiprina tas, ka pirms lietus pūš ziemeļu vēji, kas ar savu zemo temperatūru samazina relatīvo mitrumu un tādējādi veicina sausumu.

Šīs klimata īpatnības ietekmē vīnogulāju fizioloģiskos procesus, kam, savukārt, ir acīmredzama ietekme uz “Bolandin” vīnu analītiskajām un organoleptiskajām īpašībām.

Vissvarīgākās vīnu īpašības, kas piešķir tiem savu īpašu identitāti un ko rada vīnogulāju fizioloģiskās norises konkrētajos klimata apstākļos, ir šādas:

— sarkanvīnu krāsa ir intensīvāka, tiem ir augstāks kopējais polifenolu skaitlis un polimerizācijas pakāpe, briedums, izsmalcinātība un maigi tanīni, kas tiem piešķir pilnmiesīgu un bagātīgu garšu, kura nav savelkoša,

aromāts ir augļaināks un atgādina zaļus augus mazāk nekā parasti, jo pirazīna grupas aromātisko savienojumu saturs vīnos, kas pagatavoti no tādu šķirņu vīnogām kā “Syrah”, “Merlot” un “Cabernet Sauvignon”, ir ļoti mazs,

— sarkanvīniem, baltvīniem un pārgatavu ogu baltvīniem ir augsta spirta koncentrācija, kas pastiprina garšas bagātīgumu un saldumu,

— sarkanvīniem, baltvīniem un pārgatavu ogu baltvīniem ir sabalansēts skābums, kas nekad nav pārāk liels; ābolskābes saturs ir īpaši mazs, jo vasaras augstās temperatūras ietekmē organiskās skābes ogu nogatavošanās laikā sadeg; tas nozīmē, ka ne sarkanvīniem, ne baltvīniem, ne arī pārgatavu ogu baltvīniem nekad nav asa skābuma, kāds var būt vīniem no citām, vairāk uz ziemeļiem esošām apakšzonām, kur ābolskābes saturs ir lielāks,

— sarkanvīnos, baltvīnos un pārgatavu ogu baltvīnos ir ļoti labi attīstījušies fenolu savienojumi, kas mazina vīnu skābekļtieksmi, un tādējādi nerodas reducētā sēra aromāti; iegūtie vīni ir ļoti aromātiski un izteiksmīgi,

— augstās polifenolu koncentrācijas dēļ sarkanvīnu, baltvīnu un pārgatavu ogu baltvīnu nogatavināšana un oksidēšanās ir lēna, tāpēc vīnu glabāšanas laiks ir ilgs un tie labi nogatavinās,

— pārgatavu vīnogu baltvīni ir eļļaini, ar ļoti augstu kopējo spirta saturu un zeltaini dzeltenu krāsu, ko rada ilgais saules gaismas iedarbības periods, kā rezultātā tiek iegūts zeltains produkts; lietus trūkuma dēļ vīnogas var pārgatavināt ilgu laiku, kā rezultātā iegūst pietiekami intensīvu aromātu ar gatavu augļu, medus un citrusu notīm.

Noteiktā apgabala augsne sastāv lielākoties no māliem. Šeit sastopamo māla augšņu tipu sauc par slānekli. Šiem augsnes agregātiem parasti ir augsts sāļu saturs, kas nozīmē, ka lauksaimniecības augsnēm šajā noteiktajā apgabalā ir paaugstināts sāļums (noteikts testos pēc elektrovadītspējas parametra, kurš ir 0,5–2,5 dS/m), kurš ir daudz augstāks nekā citos apgabalos.

Tā kā augsnes vadītspēja ir paaugstināta, vīnogulājiem jātiek galā ar papildu osmotisko spiedienu, ko rada izšķīdušo vielu augstā koncentrācija augsnē. Tāpat kā jebkuram citam augam, arī vīnogulājiem, lai uzņemtu ūdeni no augsnes, ir jāuzkrāj daudz izšķīdušo vielu (galvenokārt minerālvielu un sāļu) sevī un savā sulā visos veģetācijas perioda posmos. Tas ļauj vīnogulājiem zelt šādu veidu augsnēs un arī tieši ietekmē vīnogu sastāvu, jo arī to mīkstumā un mizā ir augstāka sāļu un minerālvielu koncentrācija.

Šī paaugstinātā sāļu un minerālvielu koncentrācija tiek tieši pārnesta arī uz vīniem, kā rezultātā vīniem ir ļoti liels sausnas saturs. Tas vīnus padara ļoti miesīgus un piešķir tiem bagātīgu garšu ar nedaudz sāļām notīm. Šī ir viena no savdabīgākajām īpašībām, kas raksturīga “Bolandin” noteiktajā apgabalā ražotajiem vīniem.

Tāpat kā minētie dabas apstākļi, arī cilvēkfaktors un cilvēku lietpratība piešķir vīniem unikālas īpašības, jo vīndārzu iekārtošanā un vīnogulāju audzēšanā pieņemtie lēmumi paspilgtina dabiskās vides nodrošinātās unikālās īpašības.

Viens piemērs ir šķirņu izvēle — tiek izvēlētas tieši šim apgabalam raksturīgas šķirnes, kas ir labi pielāgojušās īpašajiem “Bolandin” noteiktā apgabala apstākļiem.

Visas audzētās šķirnes ir ģenētiski labi pielāgojušās noteiktajā apgabalā valdošajam lielajam karstumam. Galvenais pielāgošanas veids ir tādu vīnogulāju šķirņu izvēle, kurām ir liels potenciāls sintezēt organiskās skābes (vīnskābi), lai varētu iegūt vīnus ar līdzsvarotu garšu. Līdzsvars tiek panākts, atsverot šim noteiktajam apgabalam raksturīgo vīna lielo spirta saturu un pilnmiesīgumu ar atsvaidzinošo efektu, ko rada vīnā esošās dabīgās skābes.

Vēl viens pielāgojums, ko rada “Bolandin” teritorijai raksturīgais cilvēkfaktors, ir audzēšanas stratēģijas, kuru mērķis ir iegūt mazu līdz vidēji lielu ražu. No šīs ierobežotās ražas, kas nekad nepārsniedz 7 500 kg/ha, tiek iegūti ļoti augstas kvalitātes vīni ar ļoti intensīvu un labi attīstījušos augļainu aromātu. Tiem ir arī ļoti intensīva garša un laba struktūra, ko nodrošina kopējo polifenolu augstā koncentrācija. Sarkanvīnos polifenoli var būt arī ļoti labi attīstījušies, kas piešķir sarkanvīniem harmonisku garšu un gludu tekstūru.

Tātad, ņemot vērā iepriekš minētos dabas faktorus (klimatu, augsni un topogrāfiju) un cilvēkfaktorus, kas ietekmē dažādās vīnogulāju audzēšanas un vīndarības prakses, šo vīnu analītiskās īpašības atšķiras no ACVN “Navarra” apgabalā ražoto vīnu īpašībām, kā tas ir redzams šajā salīdzinājuma tabulā.

AR ACVN “NAVARRA” APZĪMĒTĀ VĪNA UN “BOLANDIN” VĪNA SALĪDZINĀJUMS

(PARAMETRS: ACVN “NAVARRA” / “BOLANDIN”)

ACVN “Navarra” “Bolandin” BALTVĪNI FAKTISKAIS SPIRTA SATURS (TILP. %) ≥10,50 ≥12,5 KOPĒJAIS SO2 (mg/l) ≤190 ≤170 GAISTOŠAIS SKĀBUMS, JAUNVĪNI (g/l etiķskābes) ≤0,75 ≤0,65 GAISTOŠAIS SKĀBUMS, NOGATAVINĀTI VĪNI (g/l etiķskābes) ≤1 ≤0,85 SARKANVĪNI FAKTISKAIS SPIRTA SATURS (TILP. %) ≥11,50 ≥12,5 KOPĒJAIS SO2 (mg/l) ≤140 ≤130 KRĀSAS INTENSITĀTE (DO420 + DO520 + DO620) u. a. cm ≥4,5 ≥8 KOPĒJAIS POLIFENOLU SKAITLIS (DO280) - >55 GAISTOŠAIS SKĀBUMS, JAUNVĪNI (g/l etiķskābes) ≤0,75 ≤0,65 GAISTOŠAIS SKĀBUMS, NOGATAVINĀTI VĪNI (g/l etiķskābes) ≤0,9 ≤0,85 VĒLĪNĀS RAŽAS VAI PĀRGATAVU VĪNOGU BALTVĪNI FAKTISKAIS SPIRTA SATURS (TILP. %) ≥10,50 ≥12,5 KOPĒJIE CUKURI (g/l) ≥45 ≥60 KOPĒJAIS SO2 (mg/l) ≤300 ≤250 GAISTOŠAIS SKĀBUMS, JAUNVĪNI (g/l etiķskābes) ≤0,75 ≤0,74 GAISTOŠAIS SKĀBUMS, NOGATAVINĀTI VĪNI (g/l etiķskābes) ≤0,9 ≤0,85 GAISTOŠAIS SKĀBUMS, PELĒKĀS PUVES SKARTAS VĪNOGAS (etiķskābe) ≤0,78 g + (1 ) ≤0,72 + (1 ) MAKSIMĀLĀ RAŽA (KG/HA) “TEMPRANILLO” 8 000 7 500 “CABERNET SAUVIGNON” 8 000 7 500 “MERLOT” 8 000 7 500 “SYRAH” 8 000 7 300 “CHARDONNAY” 8 000 (IZŅĒM. 9 200 ) 7 400 “SAUVIGNON BLANC” 8 000 (IZŅĒM. 9 200 ) 7 400 “MOSCATEL GRANO MENUDO” (MAZOGU MUSKATS) 8 000 (IZŅĒM. 9 200 ) 7 200

(1) +0,06 g/l uz katru dabiskās spirta tilpumkoncentrācijas grādu, kas pārsniedz 10 %.

Ir svarīgi paturēt prātā, ka noteiktais apgabals ir aptuveni 170 hektāru liels un ka pašlaik šajā apgabalā nav citu vīnogulāju stādījumu vai vīna darītavu kā vien tie, kas pieder pieteikuma iesniedzējam, kuram kopumā pieder aptuveni 205 hektāri. Citi ražotāji nākotnē varēs izmantot reģistrēto nosaukumu, ja viņi iedibināsies noteiktajā apgabalā un ievēros visus produkta specifikācijā izklāstītos nosacījumus. Šāds scenārijs ir pilnīgi iespējams, jo noteiktajā apgabalā ir aptuveni 170 hektāru un tātad pietiekami daudz vietas vēl citiem ražotājiem un/vai vīna darītavām.

9. Būtiski papildu nosacījumi

Tiesiskais regulējums:

valsts tiesību aktos.

Papildu nosacījuma veids:

noteiktajā ģeogrāfiskajā apgabalā veikta iepakošana.

Nosacījuma apraksts

Vīni ir jāiepilda pudelēs ražošanas teritorijā, jo visu ar šo nosaukumu apzīmēto vīnu ražošanas process noslēdzas ar vēl vienu posmu — nogatavināšanu pudelēs. Šajā periodā notiek reducēšanas process, kas uzlabo vīnu kvalitāti, novedot vīna garšu līdz pilnībai. Tie ir gatavi patēriņam tad, kad ir ieguvuši attiecīgajam vīna tipam noteiktās organoleptiskās īpašības.

Saite uz produkta specifikāciju

http://goo.gl/UZCXBV

(1) OV L 347, 20.12.2013., 671. lpp.